பூதக்கண்ணாடி படத்தில் இன்னொரு படிமமும் உள்ளது. அது இன்னும் நுட்பமானது. வித்யாதரனுக்கு ஒருஇளம்பருவத்துத் தோழி இருக்கிறாள். தாழ்த்தப்பட்ட சாதியைச் சேர்ந்தவள். அவர்கள் இருவருக்கும் ஒரு ஆழமான மானசீகக் காதல் இருக்கிறது. அவள் திருமணமாகி கணவனை இழந்து ஒரு மகளுடன் தனித்து ஒரு குடிலில் வசிக்கிறாள். அவன் திருமணமாகி மனைவியை இழந்தவுடன் நடைமுறை வாழ்க்கையில் அவனுக்கு எல்லாவிஷயத்திலும் அவளே துணை. அவன் அவளுடைய கௌரவம் பழுதுபடக்கூடாது என்பதில் கவனமாக இருக்கிறான். அவனுடைய பெண்ணின் எதிர்காலம் பாதிக்கப்படக்கூடாது என்று கவலைப்படகிறான். ஆகவே தனது விருப்பத்தை ஆழமாகப் புதைத்து விடுகிறான். அவள் அப்படி இல்லை. வெளிப்படையாகவே காதல் கொண்டவளாக இருக்கிறாள்.